Diari Oficial de la Generalitat Valenciana


Sumari del DOGV 4031, del 28-06-2001 (2001/6179)

ACORD de 23 de maig de 2001, de la Junta de Govern de la Universitat, per la qual se aprova el Reglament d'Associacions de la Universitat Politècnica de València.
------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2001/05/23/(1)/dof/vci/html**

### Dades del document

Número de DOGV
:   4031

Data del DOGV
:   28-06-2001

Secció del DOGV
:   I. DISPOSICIONS GENERALS

Número del document
:   2001/6179


Data del document
:   23-05-2001

Organisme emissor
:   Universitat Politècnica de València

Tipus de document
:   Acord

Correcció d'errades

 Descriptors 

:   * associació
    * universitat
    * legislació
    * reglament intern

ACORD de 23 de maig de 2001, de la Junta de Govern de la Universitat, per la qual se aprova el Reglament d'Associacions de la Universitat Politècnica de València. [2001/X6179]
  
Reglament d'Associacions de la Universitat Politècnica de València, aprovat per la Junta de Govern, en la sessió del dia 23 de maig de 2001.
  
Exposició de motius
  
En els últims anys, el moviment associatiu s'ha vist incrementat en l'àmbit universitari i ha demostrat ser un mitjà de participació en l'organització universitària, aportant experiències, canalitzant inquietuds i posant en marxa iniciatives sorgides dins d'un esperit de col·laboració i servei als fins que ha de complir la pròpia institució universitària.
  
Amb l'objecte de canalitzar i portar a terme les prescripcions contingudes en les diferents normatives que afecten la Universitat Politècnica de València; de solucionar diferents problemes que s'han estat donant en la pràctica, i de satisfer una més de les necessitats de la comunitat universitària, es fa necessari regular aquest fenomen associatiu dins d'aquesta Universitat, creant amb aquest fi una normativa específica, i això és possible en virtut del principi d'autonomia universitària manifestat en l'article 3 de la Llei Orgànica 11/1983, de 25 d'agost, de Reforma Universitària.
  
En la nostra norma més immediata, el Decret 145/1985, de 20 de setembre, pel qual s'aproven els Estatuts de la Universitat Politècnica de València, ja es considera la figura associativa en diversos dels seus articles, a saber: el 36.27 en relació a la competència de la Junta de Govern de la Universitat per a aprovar els reglaments que es creen per a qualsevol associació, el 96.3.8 en relació a la comunitat universitària en general i el 137.16 en referència als alumnes.
  
Podem diferenciar dos tipus d'associacions, una primera, que es desenvoluparia segons les disposicions generals reguladores de la matèria i, en especial, la Llei 191/64, de 24 de desembre, d'Associacions. La seua característica principal és que té personalitat jurídica i, per tant, plena capacitat d'obrar i responsabilitat per les actuacions que exercisca com a associació. El segon tipus seria una associació sense personalitat jurídica, amb una capacitat d'obrar, per tant, limitada i amb una responsabilitat que recauria subsidiàriament en les persones que constitueixen l'associació si l'actuació imputable ha sigut coneguda i autoritzada per la Universitat, i directament en els membres d'aquella, si la dita actuació no haguera sigut autoritzada. Aquest últim tipus d'associació és el que es regula en aquest Reglament.
  
Per tot això, i en desenvolupament de la previsió establida en l'article 96.3.8 dels Estatuts de la Universitat Politècnica de València, es realitza la present normativa com a instrument a través del qual es pretén fer una regulació de conjunt, on l'àmbit objectiu inclou no sols les associacions universitàries d'estudiants que, sent la majoria, no són les úniques, sinó que també s'inclouen les associacions formades per qualsevol membre de la comunitat universitària de la Universitat Politècnica de València i que estiguen relacionades amb els fins d'aquesta. També, donada la importància de la institució del registre i de les seues conseqüències, com ha quedat demostrat en altres àrees, es feia necessària la creació d'aquest en aquesta matèria. La inscripció en el Registre suposa, per tant, el requisit constitutiu fonamental per al control de l'existència i el funcionament de les associacions. És per això que tota associació no inscrita en el Registre d'Associacions de la Universitat Politècnica de València manca de legitimitat per a actuar com a tal dins d'aquesta, no és titular dels drets i les obligacions que s'exposen en el cos d'aquesta regulació i, per tant, manca de reconeixement per part de la Universitat. En definitiva, la present norma té com a vocació la de servir per a reglamentar la posada en funcionament d'un nou Registre d'Associacions més efectiu i en el qual s'hauran d'inscriure totes aquelles associacions de la Universitat Politècnica de València; queden, per tant, sense efecte els registres existents fins a l'actualitat, que s'integraran en el que ara es crea.
  
La part dispositiva de la present normativa consta de:
  
- Títol I: del Règim Jurídic de les Associacions. Arts. 1 a 4.
  
- Títol II: del Registre d'Associacions. Arts. 5 a 15.
  
- Títol III: de la Reforma del Reglament. Arts. 16 i 17.
  
- Disposicions transitòries, primera i segona.
  
- Disposició derogatòria única.
  
- Disposició addicional única.
  
- Disposició final única.
  
Títol I
  
Règim jurídic de les associacions
  
Article 1
  
D'acord amb la Constitució, l'Estatut d'Autonomia, la Llei de Reforma Universitària i els Estatuts de la Universitat Politècnica de València, tots els membres de la comunitat universitària tenen dret a formar lliurement, dins de l'àmbit universitari, associacions d'estructura interna i de funcionament democràtics. Segons el que preceptua l'art. 96.3, apartat vuité, dels Estatuts de la Universitat Politècnica de València, perquè aquesta reconega les associacions, hauran de complir el que estableix el present Reglament i la resta de normativa aplicable.
  
Article 2. Àmbit d'aplicació objectiu
  
A efectes de la present normativa, es consideren associacions universitàries: aquelles agrupacions de persones físiques caracteritzades per no tenir cap ànim de lucre, que estiguen formades per membres de la comunitat universitària i tinguen com a fi específic el desenvolupament d'activitats d'educació superior, mitjançant l'estudi i la investigació; la creació, el desenvolupament i la transmissió de la ciència, la tècnica i la cultura; així com la preparació per a l'exercici d'activitats professionals, i el suport científic i tècnic per al desenvolupament cultural, social i econòmic, amb especial atenció a la Comunitat Autònoma Valenciana.
  
Article 3. Àmbit d'aplicació subjectiu
  
a) D'acord amb l'art. 96 dels Estatuts d'aquesta Universitat, es consideren membres de la comunitat universitària, el personal docent i investigador, l'alumnat i el personal d'administració i serveis. Tota persona que cause baixa com a membre de la comunitat universitària de la Universitat Politècnica de València deixarà automàticament de pertànyer a qualsevol de les associacions registrades en aquesta.
  
b) Formen part del personal docent i investigador, els professors dels cossos docents universitaris, els ajudants, els professors associats, els professors visitants en actiu en la Universitat Politècnica de València, o amb relació contractual vigent o nomenament en vigor, així com els professors emèrits i els becaris d'investigació de beca oficial o homologada per aquesta Universitat adscrits a un departament, així com altres becaris reconeguts a la Universitat Politècnica de València.
  
c) Són alumnes tots els matriculats a la Universitat Politècnica de València en qualsevol de les assignatures i matèries que figuren incloses en els plans d'estudi de les diferents titulacions que s'imparteixen en aquesta Universitat, inclosos els matriculats en els programes de doctorat.
  
d) Es considera personal d'administració i serveis tot el personal funcionari i laboral fix o contractat temporal, segons la normativa laboral en vigor i el conveni col·lectiu d'aplicació a aquesta Universitat, en actiu o amb relació contractual vigent en aquest moment amb la Universitat Politècnica de València.
  
Article 4. Requisits
  
Tota associació que pretenga inscriure's en el Registre d'Associacions de la Universitat Politècnica de València haurà de tenir, com a mínim, 15 membres.
  
Títol II
  
Del Registre
  
Article 5
  
1. El Registre d'Associacions té com a finalitat la inscripció de les associacions ja existents al si de la Universitat Politècnica de València i les que es puguen crear en el futur a l'empara de l'aprovació per la Junta de Govern, sense perjudici de la necessària adequació a la present normativa.
  
2. La inclusió de les associacions en el citat registre es portarà a terme a l'efecte de la constitució i d'accedir als beneficis que es preveuen en aquesta normativa; la inscripció és requisit necessari per a poder ser reconeguda com a associació de la Universitat Politècnica de València.
  
3. El Registre d'Associacions de la Universitat Politècnica de València té un àmbit intern i produeix els seus efectes en aquesta Universitat.
  
4. El fet que una associació s'inscriga com a pertanyent a la Universitat Politècnica de València comportarà la manca de personalitat jurídica.
  
5. El Registre d'Associacions és públic, el poden consultar les persones interessades en qualsevol moment. Aquesta publicitat es farà efectiva per manifestació dels assentaments de registre o també per certificat firmat pel secretari / per la secretària general de la Universitat o el funcionari responsable del Registre que delegue.
  
Article 6. De la inscripció
  
La inscripció de les associacions, que es realitzarà sempre a petició de les persones interessades, és competència de la Secretaria General de la Universitat; aquest òrgan, a més, és l'encarregat de la custòdia del Registre i de la seua actualització, així com de donar-ne fe del contingut.
  
Article 7
  
1. Per admetre les associacions provisionalment en el Registre, hauran de presentar en el Registre General de la Universitat o en els registres auxiliars una sol·licitud dirigida al secretari / a la secretària general, acompanyada de la documentació següent:
  
a) Instància on se sol·licite la inscripció de l'associació.
  
b) Dos exemplars de l'acta de constitució firmada originàriament per tots els membres de la comissió, que hauran de ser tres almenys, i en la qual es mencionen la data de constitució, els fins i el pressupost, si és procedent.
  
c) Una relació de les persones que constitueixen l'esmentada comissió, amb expressió de noms, adreça, telèfon (si és possible) i càrrecs, i caldrà fer constar expressament quin dels membres d'aquesta es fa responsable de rebre les notificacions que pertoquen. Si de cas hi manca, es comunicarà a la seu de l'associació o a la persona que aparega com a presentadora de la documentació.
  
d) Dos exemplars dels estatuts el registre dels qual interessa, firmats originàriament en tots els fulls (al marge) pels membres de la comissió organitzadora, amb expressió del lloc i de la data.
  
e) Una relació de tots els socis possibles, amb el nom, els cognoms, el número del document nacional d'identitat i la firma de cada un. Cal complir el que disposa el present Reglament per a poder accedir a la inscripció. Així també, cal aportar la fotocòpia del carnet de la Universitat Politècnica de València per als membres.
  
2. Els Estatuts de l'Associació hauran d'incloure (a més de les condicions lícites que s'establisquen) com a mínim:
  
1) La constitució i naturalesa de l'associació, així com la denominació. Es farà també menció expressa a la falta de personalitat jurídica. La denominació no podrà ser idèntica a la d'altres associacions ja registrades, ni tan semblant que puga induir a confusió. Tampoc seran admissibles les denominacions que s'esmenten tot seguit:
  
a. Les privatives d'òrgans de l'estat o de l'administració pública.
  
b. Les que corresponguen a persones jurídiques públiques, com per exemple: corporació, acadèmia, cambra, col·legi-
  
c. Les que pertanguen a institucions històriques, militars, religioses o oficials.
  
d. Les denominacions reservades per l'ordenament jurídic a figures associatives que no són associacions, com per exemple: federacions, societats, companyies-
  
e. Les que recorden o signifiquen òrgans de govern o d'administració d'una associació o persona jurídica afí, com puguen ser: assemblea, patronat, junta-
  
f. Les que facen referència a valors nacionals o comuns de la generalitat dels espanyols, o de la generalitat dels estudiants d'un centre o del conjunt de la Universitat.
  
g. Les que facen al·lusió a conceptes polítics, que queden reservades per a associacions d'aquest caràcter.
  
h. Les associacions en què figure el nom d'alguna demarcació territorial determinada, sense utilitzar un patronímic específic.
  
i. En general, cap altra que estiga en contra del que disposa la present normativa.
  
2) Els fins determinats que es proposa i el domicili o la seu dins de la Universitat Politècnica de València.
  
3) Els òrgans de l'associació; cal incloure necessàriament: assemblea general, junta directiva i presidència (es poden establir altres amb caràcter facultatiu); així com els procediments per a la presa d'acords, el règim de les convocatòries i les facultats d'aquests.
  
4) L'apartat relatiu als socis: classes, procediment d'adquisició i pèrdua de la qualitat de soci, drets i deures.
  
5) Els recursos econòmics previstos: quotes dels socis, aportacions voluntàries, subvencions, donacions i altres.
  
6) El procediment de dissolució de l'associació (que, en el cas d'haver-hi algun tipus de romanent econòmic, revertirà en la Universitat).
  
Article 8
  
Una vegada presentada la documentació i revisada la seua legalitat per part del Servei Jurídic de la Universitat, en el cas que s'observe en la tramitació algun error imputable a la persona interessada, la falta de documents o la insuficiència d'algun d'aquests, es requerirà a aquesta perquè en un termini màxim de 10 dies des que li siga notificat el defecte, puga esmenar l'error o completar la documentació. Transcorregut l'esmentat termini sense que s'haja esmenat o completat la documentació requerida, es donarà per caducada la sol·licitud d'inscripció de l'associació, que s'arxivarà sense més tràmits.
  
Si de la documentació presentada s'observara que l'associació interessada no compleix els requisits exigits en aquest Reglament per a figurar en el Registre, el secretari / la secretària general denegarà la inscripció; les persones interessades poden recórrer contra la resolució que així ho acorde mitjançant un recurs d'alçada davant del rector, en el termini d'un mes des que siga notificada la resolució desfavorable.
  
Article 9
  
Es donarà un número d'ordre de registre a tota associació inscrita i s'arxivarà tota la documentació tramesa per aquesta en un expedient amb aquest efecte. La inscripció definitiva de l'associació es realitzarà, si és procedent, una vegada la Junta de Govern de la Universitat aprove els seus Estatuts, així com la seua inclusió en el Registre. En el cas que la Junta de Govern no aprove els Estatuts o denegue la inscripció d'una associació, haurà de motivar-ho raonant la desestimació de la sol·licitud. En aquest supòsit, es podrà interposar un recurs de reposició potestatiu en el termini d'un mes des de l'endemà de la notificació de la resolució desfavorable o directament un recurs contenciós administratiu en el termini de dos mesos. En tot cas es notificarà al representant de l'associació.
  
Article 10
  
L'associació creada en l'àmbit de la Universitat Politècnica de València podrà actuar amb la legitimitat corresponent únicament després de la inscripció en el Registre; fins a aquest moment no podrà utilitzar en la denominació o les activitats, cap expressió que done a entendre que es tracta d'una associació d'aquesta Universitat, acceptada o autoritzada per aquesta.
  
Article 11. Drets de l'associació
  
Les associacions inscrites en el Registre tindran dret a ser admeses en les convocatòries d'ajudes que la Universitat puga realitzar amb aquest fi i, en qüestions relacionades amb el seu àmbit d'actuació o interés, a ser escoltades pels òrgans de la Universitat; a més dels drets que els reconeixen els Estatuts de la Universitat.
  
Article 12
  
Per a tenir accés a les ajudes que, si és procedent, la Universitat Politècnica de València oportunament convoque, l'associació haurà de sol·licitar-ho per escrit una vegada s'òbriga el termini de presentació de sol·licituds, i assenyalar els projectes d'actuació concrets que es pretenguen desenvolupar, a qui van dirigits, la determinació dels terminis i les dates de les actuacions, el lloc de realització i el cost total en el pressupost desglossat.
  
Requisit imprescindible per a concedir les ajudes serà que l'associació inscrita estiga al corrent del lliurament de la documentació ressenyada en l'article següent.
  
Article 13. Deures de l'associació
  
A més de complir els deures assenyalats en els articles anteriors, les normes pròpies del funcionament de les associacions i la resta de normativa d'aplicació, les associacions inscrites tindran l'obligació de portar un llibre de registre de socis, un de comptes i un altre d'actes.
  
Durant el mes de gener de cada any, hauran de presentar a la Secretaria General:
  
1. Programa anual o plurianual d'activitats que es preveuen realitzar.
  
2. Memòria anual d'activitats realitzades, on es reflectirà el resum de comptes anuals.
  
3. Qualsevol modificació que es produïsca en els Estatuts de l'associació, presentada mitjançant escrit firmat pel president i el secretari; es proposarà a la Junta de Govern de la Universitat, per a ser, si és procedent, aprovada per aquesta.
  
4. Comunicació anual del nombre de socis amb què compta l'associació, a l'efecte del que preveu l'article 4 d'aquest Reglament i per a l'elaboració del corresponent cens d'associacions de la Universitat.
  
5. Qualssevol altres documents que sol·licite la Secretaria General.
  
Article 14. Responsabilitats
  
Les associacions hauran d'actuar sempre, en qualsevol aspecte de la gestió de les seues activitats, d'acord amb el principi de la bona fe.
  
Tota activitat que no haja sigut comunicada i autoritzada pel secretari / per la secretària general no serà reconeguda per la Universitat, i les possibles responsabilitats que es deriven de l'actuació recauran en els membres de l'associació que l'hagen acordada; queden, per tant, exempts de responsabilitat, els que s'oposaren expressament a l'acord determinant d'aquesta o no hagueren participat en la seua adopció.
  
La Universitat podrà fiscalitzar en qualsevol moment l'activitat de l'associació per a assegurar-se del compliment dels seus fins, i de l'aprofitament i la utilització dels seus recursos.
  
Article 15. Baixa de l'associació
  
Les associacions causaran baixa en el Registre:
  
a) Per dissolució de l'associació, d'acord amb la voluntat dels associats expressada en Junta General, a través d'un document a l'efecte dirigit al secretari / a la secretària general de la Universitat Politècnica de València.
  
b) Per resolució del rector: en incomplir qualsevol dels deures exposats en el text d'aquest Reglament o perquè l'associació vulnere en la seua activitat o gestió qualsevol normativa d'aplicació.
  
c) Per deixar de tenir el nombre mínim d'associats previst en aquest Reglament durant dos anys consecutius.
  
d) Per no fer un ús correcte de les ajudes concedides. En aquest cas, la Universitat podrà requerir, a més de la devolució d'aquestes quantitats, les responsabilitats que es puguen derivar de les actuacions realitzades.
  
La baixa en el Registre comportarà la pèrdua de tots els drets reconeguts en la present normativa, a més de deixar de tenir la condició d'associació universitària de la Universitat Politècnica de València i perdre, per aquest motiu, l'eficàcia del Registre.
  
Títol III
  
De la reforma del Reglament
  
Article 16
  
Aquest Reglament serà revisat i modificat en la mesura que resulte necessari o quan així ho exigisquen les disposicions vigents.
  
Article 17
  
L'aprovació del projecte de reforma exigirà el vot afirmatiu, almenys, de la majoria simple dels membres de la Junta de Govern. L'esmentada modificació, una vegada aprovada, serà publicada en el Diari Oficial de la Generalitat Valenciana.
  
DISPOSICIONS TRANSITÒRIES
  
Primera
  
Tota associació sense personalitat jurídica, inscrita amb anterioritat a l'entrada en vigor del present Reglament, haurà d'adaptar-hi els seus estatuts; haurà de presentar a la Secretaria General, en el termini de tres mesos, tota la documentació requerida en aquesta disposició, i realitzar-hi, a més, la deguda adequació. El termini temporal començarà a comptar a partir de la publicació en el Diari Oficial de la Generalitat Valenciana. Una vegada transcorregut el dit termini i en cas d'incomplir-se allò que ací es preceptua, l'associació serà donada de baixa.
  
Qualsevol altre tipus d'associació amb personalitat jurídica ja inscrita en aquesta Universitat amb anterioritat a l'entrada en vigor d'aquest Reglament haurà d'optar per: a) adaptar els seus estatuts al que disposa la present normativa, d'acord amb el que assenyala el paràgraf anterior d'aquesta disposició transitòria primera, i donar-se de baixa en els registres oficials corresponents o b) romandre com a associació amb personalitat jurídica pròpia, causarà baixa automàticament com a associació pertanyent a la Universitat Politècnica de València, si bé podrà establir vincles amb aquesta a través de convenis puntuals, com qualsevol altra entitat no vinculada a la Universitat. En el cas de no elegir cap de les dues opcions, les esmentades associacions no tindran dret a participar en les convocatòries d'ajudes i perdran qualssevol altres drets que hagueren adquirit amb anterioritat a la publicació d'aquest Reglament. En aquests dos casos a) i b) hi haurà un període de quatre mesos per a realitzar l'opció comentada anteriorment, transcorregut el qual sense que s'haja realitzat la dita opció, es procedirà a donar-les de baixa automàticament.
  
Segona
  
Qualsevol agrupació de persones que estiga desenvolupant activitats de tipus associatiu a l'empara de la denominació de la Universitat Politècnica de València sense disposar de la deguda autorització, disposarà d'un termini de tres mesos per a presentar la proposta d'autorització degudament formalitzada, junt amb la documentació requerida en la present normativa. Si, transcorregut el referit termini, es detectaren activitats associatives no ajustades al present Reglament, s'adoptaran les mesures pertinents per a la seua desaparició.
  
DISPOSICIÓ ADDICIONAL
  
Única
  
Totes les dades personals que demanen les distintes associacions de la Universitat Politècnica de València, així com les bases de dades que es creen a l'efecte, estaran sotmeses a la legislació que en matèria de protecció de dades estiga vigent, i caldrà complir totes les prescripcions legislatives respecte d'això.
  
DISPOSICIÓ DEROGATÒRIA
  
Única
  
Queda derogat l'acord de la Junta de Govern, de data 2 de maig de 1991, sobre autorització i registre d'associacions de la Universitat Politècnica de València, així com totes les normes d'igual o inferior rang en allò que contradiguen o s'oposen a la present normativa.
  
DISPOSICIÓ FINAL
  
Única
  
En tot allò no contingut en aquest Reglament s'aplicaran les disposicions generals en matèria d'associacions, en especial la Llei 191/64, de 24 de desembre.
  
El present reglament entrarà en vigor l'endemà de la seua publicació completa en el Diari Oficial de la Generalitat Valenciana.


Còpia Permalink ELI